19. schôdza NR SR - 11.deň - A. dopoludnia
Dátum: 2024-09-27
Poslanec: Veslárová, Veronika (PS)
Druh vystúpenia: Vystúpenie v rozprave

7. Ďakujem za slovo pán predsedajúci. Vážené kolegyne, vážení kolegovia, vážená pani komisárka, chcem sa v prvom rade poďakovať vám, pani komisárka, za správu, ktorú ste predložili, pretože táto správa odráža to, že vy s vaším tímom neprijímate podnety len z kancelárie, ale reálne chodíte na výjazdové dni a monitoringy. Ak človek nemôže prísť za vami, tak prídete vy za ním. Veľmi oceňujem aj to, že v niektorých pasážach využívate aj ľahko čitateľný jazyk a jednoduchý jazyk, čo robí túto správu dostupnou pre všetkých zdravotne znevýhodnených. Chcela by som povedať, že je veľmi tragické, že aj napriek tomu, že Dohovor OSN o právach osôb so zdravotným postihnutím je na Slovensku v platnosti už 14 rokov, stále nie je dostatočne dodržiavaný. Chcela by som sa vyjadriť k údajom a príbehom zo správy. Najviac uvádzate teda porušení v rámci peňažných príspevkov a nepriznaní na kompenzácie ťažkého zdravotného postihnutia. My sme s kolegyňou Janou Hanuliakovou si vyžiadali informácie ohľadom meškania lehoty vo veci peňažných príspevkov na kompenzácie a práve peňažné príspevky na opatrovanie mali najdlhšie meškanie. Dokonca niektoré tam boli nevybavené zo septembra roku 2022. Keďže príbuzní musia ostať doma, aby sa o zdravotne znevýhodnených postarali, nemajú príjem a sú odkázaní práve na tento príspevok, dostávajú sa do chudoby. Takýmto spôsobom sú teda na hranici chudoby, pretože z invalidného dôchodku opatrovaného nevie vyžiť ani ten samotný opatrovaný, alebo teda osoba so zdravotným znevýhodnením, a nieto ešte jeho opatrovateľ alebo opatrovateľka. Vo viacerých úradoch práce sme spoločne aj osobne boli s kolegyňou a stretli sme sa aj s vedúcimi oddelenia kompenzácii. V drvivej väčšine týchto meškaní je problém práve v nedostatku posudkových lekárov, ako aj vy hovoríte vo svojej správe a povedali ste to aj tu v pléne. A tu sa dostávame k dlhoročnej téme, a to roztrieštenosti posudkovej činnosti pretože obdobný problém má Sociálna poisťovňa, ako sme sa dozvedeli s kolegyňou, a taktiež to teda konštatujete aj v správe. Aj vy uvádzate v správe, že zjednotená posudková činnosť ešte nie je funkčná a určite by vyriešila tento problém, ktorý tu máme, a je nehorázne, že niektorí naozaj sú bez týchto, najmä opatrovateľ... peňažných príspevkov na opatrovanie od konca roka 2022. Uvádzate najčastejšie porušený čl. 9, čo je prístupnosť, a môžem povedať, že tiež mávam tieto výjazdové dni a stretávam sa s ľuďmi so zdravotným znevýhodnením a nájsť nejakú bezbariérovú toaletu v malom meste, ale aj v okresnom, je doslova zázrak a nemôžme hovo... teda môžme hovoriť aj o bariérových úradoch práce, o bariérových mestských a miestnych úradoch, takže tento problém tu naozaj je a je len otázka teda, že či je to finančná záležitosť alebo že či tí ľudia nechcú tento článok implementovať, alebo v čom je problém. Momentálne, ako aj uvádzate, je veľký problém v parkovacích vyhradených miestach pretože momentálne teda v Bratislave mám veľa podnetov, že po kolaudáciách sú práve tieto vyhradené parkovacie miesta odstránené a sú predávané na komerčné účely ako klasické miesta parkovacie. Uvádzate taktiež problémy v prístupnosti pôšt. Tento prípad sa týka napríklad aj balíkoboxov, pretože pokiaľ si vozíčkar objedná niečo zo zásielky a dajú mu to úplne hore do tých balíkoboxov, tak nemá šancu si ten balík vyzdvihnúť. Musí ísť buď s niekým, s doprovodom, alebo počkať na niekoho kto mu ten balík buď zober... podá, alebo aj ukradne, ako to bol môj prípad teda. Ďalším poradenstvom, ďalším problémom je nedostatočné poradenstvo pre zdravotne znevýhodnených. Na toto sme tiež upozorňovali aj sme k tomu predkladali návrh zákona, ale, žiaľ, koaliční poslanci sa v tomto návrhu zdržali. Verím, že keď to budem opätovne predkladať, tak ho podporia aj s dôrazom na to, že na to upozorňujete v tejto správe. Naozaj som sa stretla s tým, že ľudia nevedia na čo majú nárok, a pokiaľ nemajú kompenzácie, ktoré potrebujú, tak nemôžu viesť tak kvalitný život, ako, ako ho vedú bez tých kompenzácií. Ďalšiu tému, ktorú ste otvorili v správe, je bariérovosť volebných miestností. Z vašich údajov naozaj vyplýva, že tie volebné miestnosti nie sú vo veľkej miere bezbariérové a keďže sa voľby konajú vo väčšine mestských, miestnych či obecných úradoch, na školách alebo v kultúrnych domoch, naozaj to svedčí o tom, že my nemáme bezbariérové samosprávy. Z toho vyplývajú potom problémy ohľadom nemožnosti nielen voliť, ale navštevovať zastupiteľstvá, kultúrne podujatia a chodiť do škôl. Pred dvoma rokmi sme s kolegyňou robili prieskum dostupnosti mestských a miestnych úradov v okresných mestách a mestských častiach v Bratislave a Košiciach a viac ako polovica bola bariérová. Niektoré úrady majú napríklad také anomálie, že prídete pred dvere, dvere sa otvoria potom je tam 20 schodov, musíte tých 20 schodov nejakým spôsobom zdolať a potom je tam výťah, takže je to možnože tam pán primátor má nejaký zmysel pre humor, že ten výťah si vozíčkar potom viacej váži, keď vyjde tých 20 schodov nejakým spôsobom. Mrzí ma, že toľko veľa príbehov, ktoré máte v správe, aj prípady, ktoré ja riešim, existujú vôbec a toľko ľudí so zdravotným znevýhodnením na Slovensku rieši nejaký problém. Mnohí nemajú dostatočný prístup k informáciám, ako som už hovorila. Tém, ktoré ste otvorili je mnoho, väčšinou podnetov, ktoré od ľudí dostávam, sú na kompenzácie a potom zamestnávanie. Zamestnávanie ste podrobne uviedli aj vy v správe a súhlasím, že štát poskytuje nedostatočnú podporu zamestnancom zo zdravotným znevýhodnením, či už hovoríme o zamestnávaní na otvorenom trhu práce, v chránených dielňach, sociálnych podnikoch alebo v chránených pracoviskách. Ešte taká posledná otázka, ktorá je v správe a dotýka sa, je, je odnímanie peňažných príspevkov v dôsledku toho, že poberateľ prekročí násobky životného minima, čo podľa mňa je veľmi život obmedzujúca vec pre človeka so zdravotným znevýhodnením, ktorý sa rozhodne pracovať, chce odvádzať dane a nechce byť len poberateľom dávok a štát ho potrestá tým, že mu odníme nejaký príspevok. Z tohto dôvodu mnohí ľudia nepracujú, lebo vedia, že keď prekročia napríklad príjem päťnásobku sumy životného minima čo i len o jeden cent, nedostanú príspevok napríklad na kúpu vozíka alebo osobného motorového vozidla. Tieto pomôcky sú rádovo v tisícoch eur a nemôžu si ich zdravotne znevýhodnení častokrát dovoliť ako, ako doplatok s príspevkom a už vôbec nie túto celú pomôcku. Som veľmi rada, že ste túto správu predložili a aj poslanci, ktorí sa nevenujú tejto problematike, tak mohli počuť, že naozaj ľuďom so zdravotným znevýhodnením sa nežije ľahko a okrem svojho zdravotného znevýhodnenia musia riešiť aj iné problémy. Pevne verím, že vaše odporúčania budú naplnené a ja môžem sľúbiť za seba aj za poslanecký klub Progresívne Slovensko, že budeme predkladať návrhy zákonov, ktoré skvalitnia život zdravotne znevýhodneným, a podporíme, samozrejme, vašu správu. Ďakujem veľmi pekne za pozornosť. (Potlesk.)